Christian Eriksen

Christian Dannemann Eriksen (1992-yil 14-fevralda tugʻilgan) — daniyalik professional futbolchi, Premer liganing „Manchester United“ klubi va Daniya terma jamoasida hujumkor yarim himoyachi sifatida oʻynaydi.

Christian Eriksen oʻzining professional faoliyatini 2010-yil 18 yoshida „Ajax“ () safida boshlagan. U klubi bilan uchta Eredivizion chempioni va KNVB kubogini qoʻlga kiritgan. Isteʼdodli yarim himoyachi 2013-yilda „Tottenham“ga 11 million funt sterling (12,45 million yevro) evaziga shartnoma imzoladi, klubda u ikki marta klubining eng yaxshi oʻyinchisi deb topildi, 2017-18-yilgi mavsumda PFA yilning eng yaxshi jamoasiga nomzod boʻldi. U Tottenham jamoasi bilan 2019-yil UEFA Chempionlar ligasi finaliga chiqdi. 2020-yilning yozida Eriksen 19,7 million yevro (16,9 million funt) evaziga „Inter“ ga oʻtdi va 2021-yilda shartnomasi oʻzaro bekor qilinishidan oldin A Seriya chempionligini qoʻlga kiritdi. Eriksen 2022-yilning qishida Brentfordga oʻtib Premer ligaga qaytdi. U yerda muvvafaqiyatli oʻyin koʻrsatgan Eriksen 2022-yilning yozida Manchester Unitedga oʻtadi

Eriksen terma jamoa safidagi debyutini 2010-yil 18 yoshida qilgan. Shu kungacha u Daniya terma jamoasi safida 110 dan ortiq oʻyin oʻtkazgan, jumladan toʻrtta yirik turnirda ishtirok etgan, 2010-yilgi futbol boʻyicha Jahon chempionatida ham eng yosh futbolchi boʻlgan. Eriksen oʻz mamlakatining barcha vaqtlardagi eng koʻp toʻpurarlari orasida beshinchi oʻrinni egalladi va besh marta Daniyaning eng yaxshi futbolchisi deb topildi. 2021-yil 12-iyun kuni Finlandiyaga qarshi UEFA Yevro-2020 o‘yini vaqtida Eriksen yurak xurujidan so‘ng maydonga yiqilib tushdi, unga kardiopulmoner reanimatsiyasi berildi va keyinchalik implantatsiya qilinadigan kardioverter-defibrilator oʻrnatildi.

Klubdagi faoliyati

Middelfart va Odense 
Daniyaning Middelfart shahrida tugʻilgan Eriksenning otasi Tomas uni mahalliy Middelfart G&BK akademiyasiga olib bordi. Oʻsha paytlarda Eriksenning otasi ham murabbiylardan biri edi va 2004-yilda yoshlar chempionatida toʻrt yil ichida magʻlubiyatsiz uch marta chempionlik olib kelgan. Keyingi yili u Daniya yoshlar chempionatida Odense Boldklub jamoasiga qoʻshildi va bir yil ichida klubga chempionlikka erishishida oʻz hissasini qoʻshdi. Aynan Odense Boldklubda Eriksen oʻzining texnik qobiliyatini koʻrsata boshladi, dribling va jarima zarbalari texnikasi oʻsha paytdagi murabbiy Tonni Hermansen tomonidan olqishlandi. Uning yoshlar chempionatidagi harakatlari Yevropaning bir qator yirik klublari, jumladan, "Chelsea" va "Barselona"ning eʼtiborini tortdi. Oxir-oqibat Eriksen ikkala klubga ashadiy raqib boʻlgan, "Real Madrid", "Manchester United" va "Milan" bilan muzokaralar olib bordi, lekin „Ajax“ga oʻtishga qaror qildi va u shunday dedi: „Mening birinchi qadamim juda katta boʻlmasligi kerak. Gollandiyada oʻynash mening rivojlanishim uchun juda foydali boʻlishini bilardim. Men Ajaxga keldim va bu ajoyib variant edi“.

Ajax

2008-2010-yil yoshlar va asosiy jamoada 
2008-yilning 17-oktyabrida Eriksen Amsterdamning „Ajax“ klubi bilan ikki yarim yillik shartnoma imzoladi. U „Ajax“da yoshlar jamoalarida oʻynadi va 2010-yilning yanvarida asosiy jamoa tarkibiga qoʻshildi, u yerda unga 51-raqamli futbolka berildi. Oʻsha oyning oxirida u Erediviziyada NAC Breda bilan (1:1) oʻtgan oʻyinda oʻzining debyutini oʻtkazdi.

Tottenham Hotspur

2013-2016-yil Premer ligaga kelish va Liga kubogida 2-oʻrin 
2013-yilning 30-avgustida Premer liga klubi „Tottenham“ Eriksenni „Ajax“dan 11 million funt sterlingga (12,45 million yevro) transfer qilganini eʼlon qildi. Eriksen klubga „Roma“dan kelib qoʻshilgan Erik Lamela va „Steaua București“dan kelib qoʻshilgan Vlad Chiricheș bilan bir kunda jamoaga kelib qoʻshildi. U 14-sentabr kuni „Norwich City“ga qarshi ligadagi debyutini o‘tkazdi va 2:0 hisobidagi g‘alabada Gylfi Sigurðssonga assistentlik qildi. Oʻyindan soʻng „shporlar“ bosh murabbiyi André Villas-Boas shunday dedi: „Bu Christian uchun ajoyib debyut boʻldi, u jamoadagi munosib 10-raqam egasi, kreativ oʻyinchi va uning individual mahorati hamma narsani oʻzgartirdi“.

Besh kundan soʻng, Eriksen darvozabon ustidan oshirib ajoyib zarba yoʻlladi va oʻzining birinchi „Tottenham“ safidagi golini urdi va Yevropa ligasida Tromsø IL ustidan 3:0 hisobida gʻalaba qozondi.

Inter Milan 
2020-yilning 28-yanvarida „Tottenham“ bilan shartnomasi olti oydan so‘ng nihoyasiga yetadigan Eriksen A Seriyaning „Inter“ klubi bilan to‘rt yarim yillik shartnoma imzoladi, klub unga mavsum uchun 10 million yevro to‘lashga kelishildi. Ertasi kuni u klubdagi debyutini oʻtkazdi va Italiya kubogi chorak finalida „Fiorentina“ ustidan 2:1 hisobida gʻalaba qozonilgan oʻyinda Aleksis Sanchesning oʻrniga ikkinchi boʻlimda maydonga tushdi. 20-fevral kuni Eriksen Yevropa ligasi doirasidagi „Ludogorets Razgrad“ ustidan mehmonda 2:0 hisobida g‘alaba qozonib, klub safidagi ilk golini kiritdi. U A Seriyadagi ilk golini 1-iyul kuni Brescia qarshi oʻyinda (6:0) kiritdi. 21-avgust kuni Eriksen 2020-yilgi Yevropa ligasi finalida „Inter“ning „Sevilya“ga qarshi o‘yinida (2:3) maydonga tushdi va UEFAning joriy ikki yirik musobaqalarida ketma-ket ikki finalda mag‘lub bo‘lgan birinchi futbolchiga aylandi. Bir yil avval „Tottenham“ bilan 2019-yilgi Chempionlar ligasi finalida mag‘lub bo‘lgan edi.

Brentford 
2022-yil 31-yanvarda Eriksen Premer liga klubi Brentford bilan olti oylik shartnoma imzoladi.

Manchester United 
2022-yilning 15-iyulida „Manchester United“ Eriksen bilan 3 yillik shartnoma imzolash bo‘yicha kelishuvga erishganini eʼlon qildi. 2022-yil 28-iyulda uning 14-raqamda toʻp surishi tasdiqlandi. 7-avgust kuni Eriksen Premer ligada „Brighton & Hove Albion“ga qarshi oʻz uyida 2:1 hisobida magʻlub boʻlgan oʻyinda klubdagi debyutini oʻtkazdi. U klubda oʻzining birinchi golli uzatmasini ligada raqibi „Arsenal“ ustidan 3:1 hisobida amalga oshirgan va Marcus Rashfordning ikkinchi goliga assistentlik qildi.

Terma jamoadagi faoliyati 
Eriksen birinchi marta Daniya terma jamoasiga chaqiruvini 2010-yil fevral oyida oldi, mart oyida Daniyaning Avstriyaga qarshi o‘rtoqlik o‘yinida debyut qildi, Daniyaning to‘rtinchi eng yosh terma jamoadagi Maykl Laudrupdan keyingi eng yosh debyutanti boʻldi.

2010-yil 28-may kuni Daniya terma jamoasi bosh murabbiyi Morten Olsen Eriksen 2010-yilda Janubiy Afrikada boʻlib oʻtgan futbol boʻyicha Jahon chempionatida ishtirok etuvchi 23 kishidan iborat yakuniy tarkibga kirishini eʼlon qildi. U turnirda qatnashgan eng yosh futbolchi edi. Jahon chempionatida Eriksen Gollandiya va Yaponiyaga qarshi ikkita oʻyin oʻtkazdi, ammo Daniya guruh bosqichidan chiqa olmadi.

2018-yilgi Jahon chempionatiga tayyorgarlik jarayonida Daniya Polsha va Ruminiya bilan bir qatorda UEFA E guruhidan joy oldi. Eriksen milliy terma jamoa saralashida muhim rol oʻynadi va shu vaqt ichida u sakkizta gol urib, Daniyani Irlandiya Respublikasiga qarshi pley-offga olib chiqdi.

UEFA Yevro-2020 turnirida yurak xuruji 
Eriksen Daniya terma jamoasining 2021-yil 25-may kuni Yevro-2020 uchun terma jamoasiga kiritildi. 12-iyun kuni Kopengagendagi „Parken“ stadionida Daniya va Finlandiyaga qarshi guruh bosqichining dastlabki oʻyinida Eriksen 42-daqiqada toʻpni yon chiziqdan maydonga kiritmoqchi boʻlganida yiqilib tushdi. Shoshilinch tibbiy yordam zudlik bilan yetib keldi va Eriksen zambilda maydondan chiqarildi, o‘yin to‘xtatilishidan oldin, maydonda yurak-o‘pka reanimatsiyasi va defibrilatsiyasi amalga oshirildi. Hodisadan taxminan bir soat o‘tgach, UEFA va Daniya futbol assotsiatsiyasi (DBU) rasmiylari Rigshospitalet kasalxonasidan Eriksenning ahvoli barqarorlashganini tasdiqlashdi. Oʻsha oqshom oʻyin davom etdi va natijada Finlandiya 1:0 hisobida gʻalaba qozondi. Eriksen UEFA tomonidan oʻyinning eng yaxshi futbolchisi sifatida tanlandi. Daniya terma jamoasi bosh murabbiyi Kasper Hjulmand va jamoa shifokori Morten Boesen oʻyin davom etganidan afsusda ekanliklarini bildirishdi.

Ertasi kuni Boesen Eriksenning yurak xurujiga uchraganini tasdiqladi. 15-iyun kuni Eriksen oʻzining ijtimoiy tarmoqlariga kasalxonada tushgan suratini qisqacha bayonot bilan joylashtirdi va u ayni vaqtda yaxshi ekanini taʼkidladi. 18-iyun kuni DBU Eriksen muvaffaqiyatli operatsiya qilinganligini va Rigshospitaletdan chiqarilganini eʼlon qildi.

2022-yilda xalqaro futbolga qaytish 
Eriksen 2022-yil 26-mart kuni Gollandiyaga qarshi o‘yinda 4:2 hisobida mag‘lub bo‘lgan oʻyinda tanaffusdan maydonga tushdi va qaytishi bilanoq 2 daqiqa oʻtib gol urdi.

Oʻyin uslubi 
Jahon futbolida Christian Eriksen asosan „klassik oʻninchi raqam egasi“ deb taʼkidlanadi. Eriksenning maydondagi pozitsiyasi — maydon markazida hujumchilar orqasida hujumkor yarim himoyachi sifatida erkin oʻynash. Ammo, u taktik jihatdan koʻp qirrali oʻyinchi, u markaziy yarim himoyachi yoki 4-3-3 tizimida ham oʻynashga qodir (xuddi „Ajax“dagi birinchi yillarida boʻlgani kabi), u baʼzida chap qanotda yoki ikkinchi hujumchi sifatida ham oʻynatilgan.

Koʻrish qobiliyati, uzoq masofani bosib oʻtishi, himoyani kesib oʻtishning aniqligi, toʻplarni yetkazib berish, ijodkorlik, texnik koʻnikmalar, harakat va oʻyinni oʻqish qobiliyati, shuningdek, yaxshi muvozanat va maydonga moslashish qobiliyatiga ega boʻlgan kamyob futbolchi. Eriksen oʻz qobiliyati bilan ekspertlar tomonidan yuqori baholanadi. U oʻz isteʼdodidan tashqari, maydondagi mehnatkashligi va aql-zakovati bilan ham tanilgan. U, shuningdek, jarima zarbalaridan gol urishga, tabiiy ravishda oʻng oyoqli futbolchi boʻlishiga qaramay, ayniqsa, uzoq masofadan turib toʻpni ikki oyogʻi bilan kuchli va aniq zarba berish qobiliyati bilan mashhur.

Oʻyin uslubi, millati tufayli ekspertlar uni yoshligida vatandoshlari Maykl va Brayan Laudrup, shuningdek, Wesley Sneijder va Rafael van der Vaartga oʻxshatishadi. Eriksen ham oʻzining kumiri sifatida Francesco Tottini tilga oladi.

Shaxsiy hayot 
Eriksen yoshligidan sevgan qizi Sabrina Kvist Jensen bilan turmush qurdi. Ularning ikki farzandi, bir o‘g‘li va bir qizi bor. Eriksenning singlisi Luiza Eriksen ham futbolchi boʻlib, Elitedivisionenda KoldingQ jamoasida toʻp suradi va uning sardori hisoblanadi.

Yutuqlari

Ajax 

 Eredivisie: 2010-11, 2011-12, 2012-13
 KNVB kubogi: 2009-10
 Johan Cruyff Shield: 2013

Tottenham Hotspur 

 Football League Cup 2-oʻrin: 2014-15
 UEFA Chempionlar ligasi 2-oʻrin: 2018-19

Inter Milan 

 Serie A: 2020-21
 UEFA Yevropa ligasi 2-oʻrin: 2019-20

Individual sovrinlari

 Ajax „Kelajak isteʼdodi“ (Sjaak Swart mukofoti): 2010
 Ajax yilning eng yaxshi iqtidori (Marko van Basten mukofoti): 2011
 Daniya U-17 yilning eng yaxshi iqtidori: 2008
 Daniyada yilning eng yaxshi iqtidori: 2010, 2011
 Johan Cruyff kubogi: 2011
 Gollandiyalik yilning eng yaxshi futbolchisi bronza butsasi: 2012
 Daniyada yilning eng yaxshi futbolchisi: 2013, 2014, 2015, 2017, 2018
 TV2 va DBU tomonidan Daniyadagi yilning eng yaxshi futbolchisi: 2011, 2013, 2014, 2017
 Yilning PFA jamoasi aʼzosi: 2017-18-yil Premer liga
 „Tottenham“ning eng yaxshi futbolchisi: 2013-14, 2016-17
 UEFA Chempionlar ligasining mavsumdagi eng yaxshi yarim himoyachisi 2-oʻrin: 2018-19
 Premer-ligada oyning eng chiroyli goli: 2018-yil aprel
 FIFA FIFPro World11 nomzodi: 2019 (14-yarim himoyachi orasida)

Manbalar 

 Daniya futbol assotsiatsiyasi veb-saytidagi profil

Yashayotgan insonlar
Daniyalik futbolchilar